**Оонньуурдар**

“Мээчик”

Мэник –тэник мээчиктиин

Тэйиэккэлии оонньуубун,

Үөһэ –үөһэ быраҕан

Хабан ылан үөрэбин.

“Куукула”

Оонньуурум миэнэ куукула

Кини аата Малаанньа

Мап-маҥан бэйэтэ

Хап-хара харахтаах,

Уп –уһун суһуохтаах,

Наһаа мааны таҥастаах.

**Таҥас-сап**

“Былааччыйа”

Миэхэ тиктэ ийэкээм,

Халадаай былааччыйа.

Халлаан күөҕэ дьүһүннээх,

Сарбаҕар байбаралаах,

Сибэккилээх ойуулаах,

Тэлээркэй быһыылаах,

Ыһыах күҥҥэ кэтэммин,

Саамай мааны буолуоҕум.

“Бэргэһэ”

Уһуйааҥҥа бараары

Ыксаан таҥнан бардым мин.

Арай бэргэһэм көстүбэт

Ханна саспыт буоллаҕай?

Орон аннын көрдүм-суох,

Дьыбаан кэннигэр эмиэ көстүбэт,

Бэргэһэм миэнэ кулгаахтаах,

Үөһэ өттүгэр сулустаах.

Моойто ытым обургу

Бэргэһэбин кистээбит.

Дьиэҕэ соҕотох хаалымаары,

Миигин кытта оонньоору.

Бэргэһэбин кэтэммин,

Дьыссааппар мин кэллим.

**Иһит-хомуос**

“Чааскы”

Чааскы арааһа элбэҕин,

Араас материалтан оҥоһуллар.

Таастан, туойтан, фарфортан,

Бэл диэтэр мастан.

Араас быһыылаах буолаллар.

Кыра-улахан, хороҕор-намыһах,

Тутаахтаах да, тутааҕа да суох,

Былыргы даҕаны, аныгы даҕаны.

“Чаанньык”

Улахан чаанньык куукунаҕа олорор,

Дьоһуннаахтык туттан оргуйар,

Оччоҕо дьиэлээхтэр мустаннар,

Бары бииргэ түмсэллэр,

Чэй иһэн үөрэллэр,

Күннээҕи сонуннарын үллэстэллэр,

Үөрэ –көтө кэпсэтэллэр.

**Идэ**

“Быраас”

Быраас – үтүө майгылаах,

Кини эмтиир аналлаах,

Мээнэҕэ эппэттэр кинини-

Үрүҥ халааттаах аанььал-диэн.

“Учуутал”

Учуутал элбэххэ үөрэтэр,

Доҕордуу сыһыантан саҕалаан.

Үөрэх –билии аартыгар,

Кини сирдээн салайар.

\*\*\*

Күндү киһибит -учуутал

Кини ийэлии эйэҕэс,

Элбэххэ үөрэтэр-такайар

Ааҕарга, суоттуурга,

Киһи бэрдэ буоларга.

**Тимир көлө**

“Массыына”

Миэхэ элбэх массыынам.

Кыһыл, хара, халлаан күөх,

Дьыссааппар илдьэ бараммын,

Доҕоттордуун оонньуубун.

“Көтөр аал”

Халын былыт аннынан,

Үрдүк хайа үрдүнэн,

Көттүм мин халлааҥҥа,

Көтөр аалга олорон.

Үөһэ –үөһэ тахсаммыт,

Халлаантан сири көрдөххө,

Оонньуур курдук көстөллөр,

Элбэх этээстээх дьиэлэрбит.

**Дьыл кэмнэрэ**

“Сайын”

Сайыҥҥы сылаас күҥҥэ,

Саҥа күнү айхаллаан,

Чыычаахтар ыллыыллар,

Чабыгыраһа көтөллөр.

\*\*\*

Сайын барахсан кэрэтин,

Салгына сибиэһэйин.

Куйаас күннэр үүннүлэр,

Оҕолор сөтүөлүү сүүрдүлэр.

Сайын хаһан буоларый

Сайа охсон кэлэрий

Ыһыах күнүн күүтэбин,

Дьэдьэн сиэри ыксыыбын.

Күөх окко сүүрүөхпүн,

Сөтүөлээмэхтээн да ылыахпын,

Саныы-саныы үөрэбин,

Хаһан сайын кэлэрий.

\*\*\*

Сайын диэн тугуй оҕолоор

Сайын-куйаас күннэр,

Чаҕылыйа тыгаллар.

Сайын – элбэх сибэкки,

Көбүөрүнэн тэлгэммит.

Сайын – чыычаах арааһа,

Ырыатын бэлэхтиир.

Сайын – кэрии тыаҕа,

Кэҕэ этэн чоргуйар.

Сайын – дьэдьэн кытара буһан,

Биһигини күндүлүүр.

“Күһүн”

Былытынан бүрүйэн,

Тыалынан көтүтэн,

Ардахтаан ибиирэн,

Күһүммүт тиийэн кэллэ.

\*\*\*

Күһүҥҥү киһи

Күлбүтүнэн дииллэр,

Оҕуруот аһа баһаам,

Отон, тэллэй дэлэгэй.

Ити барыта туһалаах,

Элбэх-элбэх битэмииннээх.

“Кыһын”

Кыһын кэллэ биһиэхэ,

Сахабыт сиригэр.

Бастакы сымнаҕас хаар,

Куораппытын үллүйдэ.

“Саас”

Саас кэлбитэ кэрэтиэн,

Халлааммыт сылыйбыта,

Күммүт уһаабыта,

Киһини үөрдэр.

**Дьиэ кыыллара**

“Куоска”

Марууса диэн мин куоскам,

Куоскабын таптыыбын.

Кини күҥҥэ сыламнаан,

Күнү быһа утуйар.

“Ыт”

Доҕор диэн ыттаахпын,

Куруук миигин кэтэһэр,

Оскуолаттан кэллэххэ

Үөрэ-көтө көрсүһэр.

**Мастар**

Биһиги Сахабыт сиригэр,

Араас мастар үүнэллэр.

Нарын –намчы хатыҥчаан,

Лаглайбыт харыйачаан,

Улахан –улахан тиит мас,

Уһун иннэлээх бэс мас.